૨૦૧૮ની ૧૪મી મે ને સોમવારે, વિશ્ર્વના કેટલાક સૌથી લાંબા સમયથી ચાલી રહેલા માનવીય સંઘર્ષ પૈકી એક એવા ઈઝરાયેલ-આરબ યુદ્ધને ૭૦ વર્ષ પૂરા થઈ રહ્યા હતા એ જ સમયે અનેક યુદ્ધ અને હિંસાનો કલંકિત ઈતિહાસ પોતાની માટીમાં સમાવીને બેઠેલું જેરુસલેમ શહેર પોતાનામાં વધુ એક ઐતિહાસિક પ્રકરણનો ઉમેરો કરી રહ્યું હતું. આમ તો આ પ્રકરણ એક સામાન્ય રાજદ્વારી પગલું જ હતું, પરંતુ ઈઝરાયેલ અને જેરુસલેમના ઈતિહાસને જોતાં એ સામાન્ય પગલાને પણ વિવાદનું વિશેષણ લાગી ગયું અને એ શહેરની પરંપરા મુજબ ત્યાં લોહી પણ રેડાયું.